איך גורמים לחילונים לשמור שבת? עם אפליקציה, כמובן
אפליקציה חדשה מנסה לשדל את כל יהודי העולם לשמור שבת אחת כהלכתה על ידי עדכון החברים בפייסבוק אם השתמשתם בסמארטפון ביום הקדוש
יאיר מור | NEXTER | פורסם 06/10/14 15:36
השבת היא גורם ללא מעט חיכוכים בין דתיים לחילונים במדינת ישראל. אבל יש מי שמקווה להחזיר אותה לקונצנזוס - בעזרת הטכנולוגיה. אפליקציה חדשה שיצאה בימים האחרונים מעודדת גם חילונים לשמור שבת כהלכתה, תוך איום בהלשנה על מי שיתפתה, חלילה, להשתמש בסמארטפון במהלך היום.
תשמרו שבת או שהיא תגלה לחבר'ה. אפליקציית Keeping It Together
Keeping It Together של חברת Zelering היא חלק ממיזם השבת הבינלאומי שהחל בשנה שעברה בדרום-אפריקה. הרב וורן גולדשטיין מיוהנסבורג הכריז על שבת "לך לך" כשבת אותה יש לפעול כדי שכמה שיותר מיהודי העיר ישמרו. רבני קהילות אחרים במדינה הצטרפו לפרויקט תוך זמן קצר והביאו לכך שב-12.10.2013 שמרו כ-55,000 יהודים בדרום-אפריקה את השבת.
מאז התפשט הפרויקט ברחבי העולם היהודי, כאשר קהילות רבות הצטרפו לקריאה ליהודים שאינם רגילים לשמור שבת לנסות זאת בתמיכת שכניהם הדתיים. עתה מגיע הפרויקט גם לישראל, לקראת השבת העולמית השנייה של הפרויקט, שתיערך השנה שבוע מוקדם יותר - בשבת פרשת נח, ראש חודש חשון ה'תשע"ה, 25.10.2014.
כדי לעודד כמה שיותר אנשים להשתתף בשמירת השבת יצאה האפליקציה החדשה למכשירי אנדרואיד ואייפון, הכוללת איזור לימוד להלכות שבת, מתכונים לשבת, המלצות לפעילויות משפחתיות וגם אפשרות לעדכן בפייסבוק על שמירת השבת. הדבר נעשה באמצעות השארת הסמארטפון דלוק במהלך השבת, כאשר על המסך שלו ידלקו נרות שכל נגיעה תכבה, ואם אישרתם זאת מראש גם תעדכן על כך את החברים ברשת החברתית.
נציין כי למרות שהשבת העולמית היא אירוע מיוחד, האפליקציה עובדת באותו אופן גם בשבתות רגילות, תוך שהיא מבשרת למשתמשים מתי נכנסת השבת הקרובה במקומם כדי להזכיר להם לשמור אותה, אם הם מעוניינים בכך.
בפרויקט השבת אומרים כי "השבת היא הרשת החברתית האמיתית. היא יכולה להיות גורם מאחד - גם בתוך המשפחה וגם בתוכנו כחברה. אין יותר מתאים מלסמל חיבור בין האנשים מאשר להניח בצד את המכשירים שמפריעים לנו להיות בקשר אחד עם השני באמת, לעצור את מרוץ ה-SMS והפייסבוק ולהתחבר למשפחה ולחברים מסביב. מי שיצליח - יוכל להשתמש באפליקציה גם בשבתות הבאות".
מעניין להזכיר כי למרות שהשימוש בסמארטפון אינו הסממן העיקרי לאי שמירת שבת, מיזם נוסף וגדול אף יותר משתמש בו כסמל לשמירת שבת. "השבת הדיגיטלית" הוא פרויקט שהחלה רנדי צוקרברג, אחותו של מייסד פייסבוק, במטרה לעודד את כולם - לא רק יהודים - לוותר על המכשירים במשך יום אחד בשבוע כדי לחוות בו את סביבתם - הפיזית והאנושית. למיזם זה שותפים כיום ידוענים רבים, ביניהם הזמרת ושופטת הריאליטי פאולה עבדול שהצטרפה לאחרונה.
תגיות: אפליקציה יהדות שבת